செயிண்ட் பீட்டர் கல்லூரி, கொழும்பு

புனித பீட்டர் கல்லூரி (St. Peter's College, Colombo, சிங்களம்: සාන්ත පීතර විදුහල), என்பது இலங்கையின் கொழும்பு, பம்பலப்பிட்டி மண்டலத்தில் 1922 இல் நிறுவப்பட்ட, ஆண்களுக்கான உரோமன் கத்தோலிக்க முதன்மை முதல் இடைநிலை (உள்ளடக்கிய) பள்ளியாகும். 1919-ஆம் ஆண்டில், முதலாம் உலகப் போர் முடிவடைந்த உடனேயே, கொழும்பு புனித சூசைக்கல்லூரியின் அதிபரான அருட்தந்தை எம். ஜே. லெ கோக், கொழும்பின் தெற்கு புறநகர்ப் பகுதிகளில் ஒரு கல்லூரியைத் தொடங்க விரும்பி பம்பலப்பிட்டியில் இலவங்கப்பட்டை காணி ஒன்றை வாங்கினார். புனித ஜோசப் கல்லூரியின் முன்னாள் மாணவரான ஜே. ஆர். ஜே. ஜெயசூரியாவின் மேற்பார்வையின் கீழ், 1921 யூலை 7 அன்று கட்டுமானப் பணிகள் தொடங்கின. 1921 திசம்பரில், புனித ஜோசப் கல்லூரி தெற்கு, 1922 சனவரியில் திறக்கப்படும் என்று லெ கோக் அறிவித்தார். இந்தக் கட்டடங்கள் லெ கோக்கால் வடிவமைக்கப்பட்டு, ஆறு மாத காலத்திற்குள் கட்டி முடிக்கப்பட்டன. கட்டடங்களின் முன்புறம் இருந்த நாற்கோண முற்றத்தைச் சுற்றி ஒரு நீள்வட்ட வடிவத்திலான ஒரு வாகனப் பாதை அமைக்கப்பட்டிருந்தது. லே கோக் திறந்தவெளி வகுப்பறை எனும் புதிய கருத்தாக்கத்தையும் இதில் புகுத்தியிருந்தார். இக்கல்லூரியின் திறப்பு விழா 1922 ஆம் ஆண்டு சனவரி 18 ஆம் திகதி புதன்கிழமையன்று நடைபெற்றது. அன்று 204 மாணவர்கள் சேர்க்கப்பட்டனர்; அவ்வாண்டின் இறுதிக்குள் மாணவர்களின் எண்ணிக்கை 268 ஆக உயர்ந்தது. இக்கல்லூரியின் முதல் அதிபராக அருட்தந்தை டி. ஜே. நிக்கோலஸ் பெரேரா அவர்கள் பொறுப்பேற்றார். 2019 ஆம் ஆண்டின் நிலவரப்படி, அருட்தந்தை ரோஹித ரோட்ரிகோ அவர்கள் அதிபராகப் பணியாற்றி வருகிறார். 2019 ஆண்டு காலகட்டத்தில் கல்லூரியில் பயிலும் மாணவர்களின் எண்ணிக்கை 6,088 ஆக இருந்தது. செயின்ட் ஜோசப் கல்லூரி தெற்கு கொழும்பு புனித ஜோசப் கல்லூரி 1896 ஆம் ஆண்டு மார்ச் மாதம் நிறுவப்பட்டது. பின்னர் புனித பீட்டர்ஸ் கல்லூரியாக மாறிய 'புனித ஜோசப் கல்லூரி தெற்கு', காலி வீதியை ஒட்டியும் வெள்ளவத்தை கால்வாயின் அருகிலும் அமைந்திருந்த, கவனிக்கப்படாத கறுவாப்பட்டை தோட்டத்தில் 1921 ஆம் ஆண்டு ஜூலை 7 ஆம் தேதி கட்டுமானப் பணிகள் தொடங்கப்பட்டன. 1922 ஆம் ஆண்டு சனவரி 18 அன்று, அருட்தந்தை லெ கோக் அவர்கள், பெருமளவிலான ஜோசப்பியன் மாணவர்களுடனும் ஆசிரியர்களுடனும் இணைந்து, புதிய பள்ளியைத் திறந்து வைத்தார். இவ்வாறு 1922 சனவரி 18 அன்று செயிண்ட் ஜோசப் கல்லூரி தெற்கு பிறந்தது. அருட்தந்தை டி. ஜே. நிக்கோலஸ் பெரேரா இக்கல்லூரியின் தலைவராக நியமிக்கப்பட்டார், 1 ஆம் வகுப்பு முதல் 7 வரையிலான வகுப்புகளைக் கொண்டிருந்த இக்கல்லூரியில், அப்போதைய மாணவர் எண்ணிக்கை 204 ஆக இருந்தது. 1956 - 1977 1956 முதல் 1977 வரையிலான காலகட்டம் ஐந்து அதிபர்களின் நிருவாகக் காலங்களை உள்ளடக்கியதாகும். இவர்கள் ஒவ்வொருவரும், பள்ளிகளை அரசுடைமையாக்கும் முயற்சி சார்ந்த சிக்கல்களாலும்; அத்துடன், செயிண்ட் பீட்டர்ஸ் கல்லூரி அரசுடைமையாகாமல், 'கட்டணம் வசூலிக்காத தனியார் பள்ளியாகவே' தொடர்ந்து இயங்க எடுத்த முடிவின் விளைவாக ஏற்பட்ட கடுமையான நிதி நெருக்கடிகளாலும் பெரிதும் பாதிக்கப்பட்டிருந்தனர். இருப்பினும், இக்கடினமான காலகட்டத்தைச் சேர்ந்த அந்த ஐந்து அதிபர்களும், அக்காலத்தின் சவால்களுக்கு அடிபணியாமல், செயிண்ட் பீட்டர்ஸ் கல்லூரியின் முன்னேற்றத்திற்குத் தத்தமது தனித்துவமான பங்களிப்புகளைச் செவ்வனே வழங்கினர். அருட்தந்தை பேசில் விரதுங்க அவர்களுக்கு அடுத்து புனித பீட்டர்ஸ் கல்லூரியின் மூன்றாவது முதல்வராகப் 1956 முதல் 1963 வரை, பொறுப்பேற்ற அருட்தந்தை ஆர்தர் நிக்கோலஸ் பெர்னாண்டோ, அழகியல் கல்வியை மேம்படுத்தியதுடன், 1956 யூன் 30 அன்று கல்லூரியின் முதல் ஃபைப் மற்றும் டிரம் இசைக்குழுவையும் தொடங்கினார். இசை, நாடகம், நடனம், ஓவியம் ஆகியவற்றை வளர்க்கும் நோக்கில், அருட்தந்தையர்களான மெர்வின் வீரக்கொடி, மார்சலின் ஜயக்கொடி ஆகியோரின் உதவியுடன், 1956 நவம்பரில் ஒரு பண்பாட்டு மையம் தொடங்கப்பட்டது. கண்டி நடனம், கீழைத்தேயப் பாடல் , மேற்கத்திய, கீழைத்தேய இசைக்குழுக்கள் அமைக்கப்பட்டன. 1959-ல் புனித பீட்டர்ஸ் கல்லூரியில் படகோட்டம் விளையாட்டு அறிமுகப்படுத்தப்பட்டது, அத்துடன் புனித ஜான்ஸ் அவசர ஊர்தி படையின் ஒரு பிரிவும் உருவாக்கப்பட்டது. 1960 திசம்பர் 1 அன்று, புனித பீட்டர்ஸ் கல்லூரியானது கட்டணம் ஏதும் வசூலிக்காத ஒரு தனியார் கல்வி நிறுவனமாகவே தொடர்ந்து செயல்படத் தீர்மானித்தது. அருட்தந்தை ஆர்தர் நிக்கோலஸ் பெர்னாண்டோ அவர்கள், நலன்புரிச் சங்கம், நவீன வசதிகள் கொண்ட உணவகம் மற்றும் கல்லூரி விடுதி ஆகியவற்றை நிறுவினார். மேற்கோள்கள்